CELEX: 32021D1997
Language: hr
Date: 2021-11-15 00:00:00
Title: Provedbena odluka Vijeća (EU) 2021/1997 od 15. studenoga 2021. o izmjeni Provedbene odluke (EU) 2018/1994 kojom se Hrvatskoj odobrava uvođenje posebne mjere kojom se odstupa od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost

17.11.2021   
               
               
                  HR
               
               
                  Službeni list Europske unije
               
               
                  L 408/1
               
            
         PROVEDBENA ODLUKA VIJEĆA (EU) 2021/1997
         od 15. studenoga 2021.
         o izmjeni Provedbene odluke (EU) 2018/1994 kojom se Hrvatskoj odobrava uvođenje posebne mjere kojom se odstupa od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Člancima 168. i 168.a Direktive 2006/112/EZ utvrđuje se pravo poreznih obveznika na odbitak poreza na dodanu vrijednost (PDV-a) obračunanog za isporuku robe ili usluga koje su primili u svrhu svojih oporezovanih transakcija. Članak 26. stavak 1. točka (a) te direktive sadržava zahtjev u pogledu obračunavanja PDV-a kada se poslovna imovina upotrebljava u privatne svrhe poreznih obveznika ili njihovih zaposlenika ili, općenitije, za svrhe koje nisu poslovnog karaktera.
                  
               
                     (2)
                  
                  
                     Provedbenom odlukom Vijeća (EU) 2018/1994 (2) Hrvatskoj je odobreno da do 31. prosinca 2021. ograniči na 50 % pravo na odbitak PDV-a plaćenog na kupnju i leasing određenih osobnih automobila koji imaju najviše osam sjedala uz vozačevo sjedalo, uključujući kupnju sve robe i svih usluga isporučenih u vezi s tim, kada se ti automobili ne upotrebljavaju isključivo u poslovne svrhe. Tim odobrenjem su porezni obveznici ujedno oslobođeni obveze da upotrebu u neposlovne svrhe tih osobnih automobila smatraju isporukom usluga uz naknadu.
                  
               
                     (3)
                  
                  
                     Dopisom evidentiranim u Komisiji 31. ožujka 2021. Hrvatska je podnijela zahtjev za odobrenje nastavka primjene posebne mjere kojom se odstupa od članka 26. stavka 1. točke (a) i članka 168. Direktive 2006/112/EZ kako bi ograničila pravo na odbitak kada je riječ o troškovima povezanima s određenim osobnim automobilima koji se ne upotrebljavaju isključivo u poslovne svrhe („posebna mjera”).
                  
               
                     (4)
                  
                  
                     Hrvatska primjenjuje članak 168.a stavak 1. Direktive 2006/112/EZ u vezi s PDV-om na troškove povezane s drugom robom koja je dio poslovne imovine u skladu s člankom 168.a stavkom 2. te direktive. Provedbena odluka (EU) 2018/1994 trebala bi dakle sadržavati upućivanje na članak 168.a Direktive 2006/112/EZ.
                  
               
                     (5)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 22. travnja 2021. obavijestila ostale države članice o zahtjevu Hrvatske. Komisija je dopisom od 23. travnja 2021. obavijestila Hrvatsku da ima sve informacije koje smatra potrebnima za procjenu zahtjeva.
                  
               
                     (6)
                  
                  
                     U skladu s člankom 6. trećim stavkom Provedbene odluke (EU) 2018/1994 Hrvatska je podnijela izvješće koje uključuje preispitivanje postotka utvrđenog za ograničenje prava na odbitak. Na temelju trenutačno dostupnih informacija Hrvatska je potvrdila da je ograničenje od 50 % i dalje opravdano i primjereno.
                  
               
                     (7)
                  
                  
                     S obzirom na pozitivan učinak posebne mjere na smanjenje administrativnog opterećenja i poreznih obveznika i poreznih tijela pojednostavnjenjem naplate PDV-a i sprječavanjem utaje poreza do koje dolazi nepravilnim vođenjem evidencije, Hrvatskoj bi stoga trebalo odobriti da nastavi primjenjivati posebnu mjeru. Produljenje posebne mjere trebalo bi ograničiti do 31. prosinca 2024. kako bi se omogućila evaluacija njezine djelotvornosti i primjerenosti postotka.
                  
               
                     (8)
                  
                  
                     Ako Hrvatska bude smatrala da je potrebno daljnje produljenje posebne mjere, trebala bi do 31. ožujka 2024. podnijeti Komisiji zahtjev za produljenje zajedno s izvješćem koje uključuje preispitivanje primijenjenog postotka.
                  
               
                     (9)
                  
                  
                     Posebna mjera imat će zanemariv učinak na sveukupni prikupljeni prihod od poreza u fazi konačne potrošnje i neće imati negativan učinak na vlastita sredstva Unije koja proizlaze iz PDV-a.
                  
               
                     (10)
                  
                  
                     Provedbenu odluku (EU) 2018/1994 trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Provedbena odluka (EU) 2018/1994 mijenja se kako slijedi:
            
                        1.
                     
                     
                        naslov se zamjenjuje sljedećim:
                        „Provedbena odluka Vijeća (EU) 2018/1994 od 11. prosinca 2018. kojom se Hrvatskoj odobrava uvođenje posebne mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost”;
                     
                  
                        2.
                     
                     
                        članak 1. zamjenjuje se sljedećim:
                        
                           „Članak 1.
                           Odstupajući od članaka 168. i 168.a Direktive 2006/112/EZ Hrvatskoj se odobrava da na 50 % ograniči pravo na odbitak poreza na dodanu vrijednost (PDV) na troškove povezane s osobnim automobilima koji se ne upotrebljavaju isključivo u poslovne svrhe.”;
                        
                     
                  
                        3.
                     
                     
                        članak 6. zamjenjuje se sljedećim:
                        
                           „Članak 6.
                           Ova se Odluka primjenjuje od 1. siječnja 2019. do 31. prosinca 2024.
                           Zahtjev za produljenje odobrenja predviđenog u ovoj Odluci podnosi se Komisiji do 31. ožujka 2024. zajedno s izvješćem koje uključuje preispitivanje postotka navedenog u članku 1.”.
                        
                     
                  
         
            Članak 2.
            Ova je Odluka upućena Republici Hrvatskoj.
         
         
            Sastavljeno u Bruxellesu 15. studenoga 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća (EU) 2018/1994 od 11. prosinca 2018. kojom se Hrvatskoj odobrava uvođenje posebne mjere kojom se odstupa od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost (SL L 320, 17.12.2018., str. 35.).